
RAPORT COMUN DE  SPECIALITATE
privind aprobarea vânzării directe, prin  exercitarea dreptului de preemțiune,
către domnul Roman Cosmin-Florian, a terenului proprietate privată a comunei Sântandrei, 
înscris în CF nr. 2438, cu nr. cadastral 2438, în suprafață de 400 mp. 
 
Necesitatea
	Prin cererea înregistrată sub nr. 15934 / 27.08.2025,  domnul Roman Cosmin-Florian, cu domiciliul în municipiul Oradea, str. Grigore Ureche, nr. 3, județul Bihor, solicită cumpărarea terenului intravilan concesionat, în suprafață de 400 mp., situat în comuna Sântandrei, sat Sântandrei,  str. Crișului, nr. 38, pe care este construită o locuință proprietate personală.
Terenul care face obiectul acestei solicitări are următoarele caracteristici: 
· este identificat cu nr. cadastral 2438, înscris în CF 2438, cu suprafața de 400 mp.;
· [bookmark: _Hlk161668589]a fost atribuit în folosință cu contractul de concesiune nr. 9684 din 12.10.2017, pentru construirea unei locuințe personale;
· pe teren  există o construcție ce reprezintă locuință,  în suprafață construită la sol de 107 mp., înscrisă în cartea funciară, conform extras C.F. nr. 2438 Sântandrei;
· construcția de pe teren este racordată la toate rețelele;
· Imobilul este înscris în Inventarul domeniului privat al comunei Sântandrei aprobat cu HCL nr.22 / 20.02.2020 la poziția 61, cu valoarea de inventar de 17.200,80 lei, astfel cum rezultă din Fișa mijlocului fix, anexată.
Oportunitatea
Această vânzare de la adresa de mai sus generează următoarele beneficii: 
· soluționarea solicitării de cumpărare a terenului concesionat;
· valorificarea terenului proprietate privată a comunei Sântandrei și maximizarea veniturilor la bugetul local prin încasarea contravalorii terenului vândut și apoi a impozitului.
Legalitatea
	Proiectul de hotărâre, propus spre dezbatere și aprobare Consiliului Local Sântandrei, este justificat și susținut din punct de vedere legal de prevederile art.364 din Codul administrativ.
”(1) Prin excepţie de la prevederile art. 363 alin. (1), în cazul vânzării unui teren aflat în proprietatea privată a statului sau a unităţii administrativ-teritoriale pe care sunt ridicate construcţii, constructorii de bună-credinţă ai acestora beneficiază de un drept de preempţiune la cumpărarea terenului aferent construcţiilor. Preţul de vânzare se stabileşte pe baza unui raport de evaluare, aprobat de consiliul local sau judeţean, după caz.

  	(2) Proprietarii construcţiilor prevăzute la alin. (1) sunt notificaţi în termen de 15 zile asupra hotărârii consiliului local sau judeţean şi îşi pot exprima opţiunea de cumpărare în termen de 15 zile de la primirea notificării.”
Vânzarea prin negociere directă a terenului aferent construcției se poate face în baza unui raport de evaluare a terenului, întocmit de persoane fizice sau juridice autorizate, respectând standardele internaționale de evaluare – ANEVAR.  




Având în vedere faptul că vânzarea cu drept de preemțiune a terenului propritate privată a comunei Sântandrei, identificat cu nr.cad. 2438, înscris în CF nr. 2438, cu suprafața de 400 mp., nu face obiectul unei licitații publice, considerăm că este necesară, oportună și legală, drept pentru care se va întocmi un proiect de hotărâre. 
În conformitate cu art.363, alin.(6) din OUG 57/2019 privind Codul Administrativ: ”prețul minim de vânzare  va fi valoarea cea mai mare dintre prețul de piață determinat prin raport de evaluare întocmit de evaluatori persoane fizice sau juridice, autorizați în condițiile legii, și selectați cu respectarea legislației în domeniul achizițiilor publice, și valoarea de inventar a imobilului.”
Valoarea de piață a terenului mai sus menționat este stabilită prin Raportul de evaluare nr. 46/17.10.2025,  întocmit de domnul Simionaș Nicolae-Călin, membru titular ANEVAR, leg. 18831, la prețul de 101.810 lei, fără TVA.

Față de cele de mai sus, propunem aprobarea vânzării directe a terenului către domnul Roman Cosmin-Florian, care beneficiază de dreptul de preemțiune, la prețul hotărât de consiliul local, cu respectarea art.363, alin.(6) din OUG 57/2019 privind Codul Administrativ.

